Oluline roll jääb parlamendiraamatukogus rahvusvaheliste organisatsioonide tegevust kajastavaile allikaile. Tuntuim ja ilmselt ka kõige populaarsem on Euroopa Ühenduse õiguse dokumente sisaldav CELEX (http://europa.eu.int/celex/). Tegemist on andmebaasiga, mis on kasutatav nii võrguversioonis kui kompaktandmeplaadil. ÜRO ametlikke dokumente otsides tuleks kasutada UN Official Documets Search'i (ODS) (http://www.ods.un.org), mis sisaldab resolutsioone aastast 1946 ja muud dokumentatsiooni aastast 1992. Andmebaas UN Treaty Collection (http://untreaty.un.org) sisaldab ÜRO peasekretäri juures registreeritud rahvusvaheliste lepingute täistekste. Rahvusvahelised organisatsioonid pakuvad oma koduleheküljel ka tasuta materjale. Põhjalikumalt on sellel teemal kirjutatud RiTo varasemas numbris (vt J. Makke, Rahvusvaheliste organisatsioonide alane info Eesti raamatukogudes, - Riigikogu Toimetised 3, 2001, 311-312).